REGLUGERÐ

um húsnæðisáætlanir sveitarfélaga.

1. gr.

*Almennt.*

Sveitarfélög skulu gera húsnæðisáætlun til fjögurra ára í senn. Skal hún byggja á greiningum um þörf fyrir íbúðarhúsnæði í sveitarfélaginu með tilliti til mismunandi búsetuforma. Við greininguna skal m.a. skoða framboð og eftirspurn eftir mismunandi búsetuformum og hvort jafnvægi ríki á húsnæðismarkaði. Þá skal meta þörf fyrir húsnæði til að mæta þörfum einstakra hópa s.s. fatlaðs fólks, aldraðra, tekju- og eignaminni og námsmanna, auk húsnæðisþörf á almennum markaði.

Sveitarfélög sem mynda sameiginlegt atvinnusvæði og búsetusvæði skulu jafnframt gera sameiginlega húsnæðisáætlun fyrir svæðið.

Íbúðalánasjóði ber að fylgjast með áætlanagerð sveitarfélaga um þörf á íbúðarhúsnæði í sveitarfélaginu og veita ráðgjöf og upplýsingar við áætlanagerðina.

Íbúðalánasjóður lætur sveitarfélögum í té þau gögn og aðra upplýsingar á sviði húsnæðismála sem hann hefur safnað og nýst geta sveitarfélögum við vinnslu húsnæðisáætlana.

2. gr.

*Húsnæðisáætlanir.*

Í húsnæðisáætlun skal gerð grein fyrir því hvernig sveitarfélag ætlar að mæta húsnæðisþörf.

Í húsnæðisáætlun skal m.a. gerð grein fyrir eftirfarandi:

1. Stöðu húsnæðismála í sveitarfélaginu:
2. Mat á stöðu framboðs íbúða í sveitarfélaginu.
3. Greining á fjölskyldugerðum í sveitarfélaginu.
4. Greining á fjölda og hlutfalli leiguíbúða í sveitarfélaginu.
5. Greining á fjölda og hlutfalli búseturéttaríbúða í sveitarfélaginu.
6. Greining á umfangi byggingarframkvæmda í sveitarfélaginu.
7. Greining á mögulegu framboði íbúða sem ekki er í notkun sem íbúðarhúsnæði.
8. Skipulagsáætlanir:
9. Skipulagsáætlunum sveitarfélagsins varðandi uppbyggingu íbúðarhúsnæðis.
10. Lóðaframboð til uppbyggingar íbúðahúsnæðis.
11. Áform um þéttingu byggðar í sveitarfélaginu.
12. Þarfagreining
13. Mat á húsnæðisþörf vegna efnahagsþróunar og svæðisbundinnar atvinnustefnu.
14. Mat á húsnæðisþörfum þeirra sem þurfa sértækar húsnæðislausnir s.s. fatlað fólk, námsmenn og tekju- og eignaminni.
15. Mat á húsnæðisþörf ólíkra hópa
16. Markmið og aðgerðaráætlun sveitarfélagsins
17. Mat á áætlaðri uppbyggingu og kostnaði vegna uppbyggingar til að mæta húsnæðisþörf í sveitarfélaginu.
18. Reglur sveitarfélagsins um veitingu stofnframlaga, áætlaður kostnaður við veitingu stofnframlaga og fjármögnun.
19. Reglur sveitarfélagsins um sérstakan húsnæðisstuðning og áætlaður kostnaður vegna sérstaks húsnæðisstuðnings.

Íbúðalánasjóður útbýr fyrirmynd sem sveitarfélög geta nýtt við vinnslu húsnæðisáætlana.

3. gr.

*Endurskoðun húsnæðisáætlana.*

Sveitarfélag og sveitarfélög sem eru með sameiginlega húsnæðisáætlun skulu skoða árlega hvort þörf sé á endurskoðun húsnæðisáætlunar með tilliti til þróunar eða breytinga sem orðið hafa á forsendum hennar síðastliðið ár. Uppfærðum húsnæðisáætlunum skal skila til Íbúðalánasjóðs eigi síðar en 1. október ár hvert.

4. gr.

*Samræmi við aðrar áætlanir.*

Sveitarfélög skulu tryggja að húsnæðisáætlun sveitarfélagsins sé í samræmi við gildandi fjárhags- og skipulagsáætlanir sveitarfélagsins og eftir atvikum aðrar áætlanir sem áhrif hafa á þróun húsnæðismála.

5. gr.

*Eftirlit.*

Sinni sveitarfélag ekki skyldu sinni samkvæmt reglugerð þessari skal Íbúðalánasjóður senda sveitarfélaginu áskorun um úrbætur og gefa því frest til að verða við henni. Bregðist það ekki við innan frestsins skal Íbúðalánasjóður tilkynna það til ráðuneytisins.

6. gr.

*Gildistaka.*

Reglugerð þessi, sem sett er með heimild í 4. mgr. 14. gr. laga um húsnæðismál, nr. 44/1998, öðlast þegar gildi.

*Velferðarráðuneytinu, [dags] 2018.*

**Ásmundur Einar Daðason**

félags- og jafnréttismálaráðherra

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Ellý Alda Þorsteinsdóttir.*